Nigeriër wat SA meisie ‘uithuur’ gevonnis Ugochukwu Eke verlaat die hof. Foto: ANA Waarskuwing: Die inligting in dié berig kan sensitiewe lesers en kinders ontstel. Ugochukwu Eke, ŉ Nigeriese man, is Maandag in die Johannesburgse hooggeregshof tronkstraf opgelê nadat hy skuldig bevind is aan die seksuele uitbuiting en bedwelming van ŉ minderjarige Suid-Afrikaanse meisie. Eke het in 2015 ŉ inkomste verdien uit die meisie se seksuele uitbuiting en is ook deur regter Majake Mabesele skuldig bevind aan mensehandel en medepligtigheid rakende haar verkragting. Eke was 28 ten tyde van die misdrywe en het toe reeds agt jaar lank in Suid-Afrika gewoon. “Wat met haar gebeur het was wreed, onmenslik en vernederend,” het Mabesele tydens die vonnisoplegging gesê. Mabesele het gesê die meisie was 15 jaar oud toe sy van haar huis in Rosettenville, suid van Johannesburg, weggeloop het. Eke het daarna misbruik van haar gemaak. Die slagoffer, wat nou 17 is, het tydens die verhoor getuig Eke het altyd aan haar dwelms voorsien wanneer hy wou gehad het sy moet seks hê met mans wat hom vir haar dienste betaal het. Sy het gesê die dwelms wat Eke haar gedwing het om te gebruik het vir haar energie gegee. Sy het gesê sy was in staat om soveel as ses mans op ŉ aand te vermaak. Daarna sou Eke die meeste van die geld vat en haar slegs R50 vir kos gee. “Dit kan nie gedebatteer word dat die slagoffer uitgebuit en gedwing was om ŉ prostituut te wees nie,” het Mabesele gesê voordat hy Eke tot 20 jaar tronkstraf gevonnis het. Eke het ondersteuners in die hof gehad wat vir hom uit die openbare galery gewuif het terwyl hy van die hof na die aanhoudingselle geneem is.